b'\n_START_ARTICLE_\nVoldtekt\n_START_SECTION_\nOffer og reaksjon\n_START_PARAGRAPH_\nOfre for voldtekt kan v\xc3\xa6re enhver person, barn inkludert. Personer i alle aldre og fra alle sosiale lag er utsatt, men faktorer som ung alder, rus, kj\xc3\xb8nn og sosial status innvirker b\xc3\xa5de p\xc3\xa5 hvem som beg\xc3\xa5r voldtekt og hvem som utsettes. Det er kjent at en del seksuell vold foreg\xc3\xa5r innenfor et bilde av problemopphopning. Det er ukjent om, og i hvilken grad etnisitet, p\xc3\xa5virker utsatthet.  _NEWLINE_Voldtekt er en sammensatt og alvorlig forbrytelse som rammer flere sider av ens personlige frihet,  moral og karakter. Handlingen er en grov krenkelse av offerets menneskeverd. Voldtekt kan gi omfattende og langvarige psykiske skader, som igjen kan for\xc3\xa5rsake sykdom. Mange voldtektsofre utvikler psykiske symptomer som i offisielle diagnosesystem diagnostiseres som posttraumatisk stresslidelse (PTSD). De psykiske reaksjonene regnes for \xc3\xa5 v\xc3\xa6re like alvorlige som reaksjoner etter naturkatastrofer, krig og tortur og b\xc3\xb8r behandles.\n_START_SECTION_\nAndre land\n_START_PARAGRAPH_\nI noen land praktiseres d\xc3\xb8dsstraff for voldtekt. Blant annet praktiserte enkelte stater i USA tidligere d\xc3\xb8dsstraff for denne forbrytelsen. I USA ble dessuten tidligere enhver seksuell omgang mellom svarte menn og hvite kvinner automatisk ansett som voldtekt, noe som f\xc3\xb8rte til at et stort antall svarte menn ble henrettet og lynchet. En h\xc3\xb8yesterettsavgj\xc3\xb8relse i 1977 (Coker v. Georgia) erkl\xc3\xa6rte at d\xc3\xb8dsstraff for voldtekt uten drap var i strid med grunnlovens forbud mot grusomme og uvanlige straffer. En del stater beholdt imidlertid d\xc3\xb8dsstraff for voldtekt av mindre\xc3\xa5rige, blant annet delstaten Louisiana der to personer ble d\xc3\xb8mt til d\xc3\xb8den for dette (men i saken Kennedy v. Lousiana slo h\xc3\xb8yesterett fast i juni 2008 at dette ogs\xc3\xa5 var i strid med den f\xc3\xb8derale grunnloven)._NEWLINE_Enkelte lands lover beskytter voldtektsforbryteren mer enn offeret. Et eksempel fra Nigeria fra 2000 viser at en kvinne som fikk barn etter en voldtekt ble straffet med pisking. I Nigeria og andre land risikerer kvinner som f\xc3\xa5r barn utenfor ekteskapet \xe2\x80\x93 om enn det er p\xc3\xa5 grunn av voldtekt \xe2\x80\x93 \xc3\xa5 bli d\xc3\xb8mt til d\xc3\xb8den, i verste fall ved steining. I andre land kan voldtekt dessuten ogs\xc3\xa5 v\xc3\xa6re hevnaksjoner eller straff for brudd p\xc3\xa5 lokale lover og tradisjoner.\n_START_SECTION_\nVoldtekt som instrument i krig og/eller konflikt\n_START_PARAGRAPH_\nI krig er voldtekt av kvinner og barn en kjent strategi for \xc3\xa5 lamme sivilbefolkningen, gj\xc3\xb8re dem redde og skamfulle. Voldtekter av fiendens kvinner og barn har skjedd i sv\xc3\xa6rt mange kriger. Mer systematisk har det skjedd i for eksempel i Kosovo, Sudan, Bosnia-Hercegovina og Burma. FNs sikkerhetsr\xc3\xa5ds resolusjon 1820 (2008) har likestilt voldtekt med andre v\xc3\xa5pen i krig, dette betyr at det er mulig \xc3\xa5 bli d\xc3\xb8mt for krigsforbrytelser for bruk av seksualisert vold (dette omfatter flere voldsformer enn bare voldtekt).\n_START_SECTION_\nI Norge\n_START_PARAGRAPH_\nTidligere ble voldtekt ofte ansett for \xc3\xa5 v\xc3\xa6re et seksuelt avvik. I takt med fremveksten av kvinnebevegelsen og radikalfeministisk teori fra 1970-tallet og frem har det i st\xc3\xb8rre grad blitt tolket som en voldelig motivert forbrytelse som er et symptom p\xc3\xa5 menns strukturelle makt over kvinner.  En del nyere teori og forskning om seksuell vold trekker frem at selv om makt, straff og dominans er relevante for \xc3\xa5 forst\xc3\xa5 motivasjoner bak enkelte former for voldtekt (spesielt overfallsvoldtekt og voldtekt som skjer innenfor et langvarig m\xc3\xb8nster av vold i n\xc3\xa6re relasjoner) m\xc3\xa5 man ha et differensiert voldtektsbegrep som fanger opp at overgripere er en sammensatt gruppe som har ulike motivasjoner for \xc3\xa5 beg\xc3\xa5 handlingen. \xc3\x98nske om seksuell erobring og erfaring eller status i guttemilj\xc3\xb8er som er sterkt seksuelt kompetitive kan for eksempel forklare festvoldtekter og gruppevoldtekter.  _NEWLINE_Nasjonalt kunnskapssenter om vold og traumatisk stress ga i 2013 ut en rapport om mannlige overgripere i norsk kontekst. Her g\xc3\xa5r det fram at de fleste som beg\xc3\xa5r voldtekt er menn, og at de fleste ogs\xc3\xa5 kjenner ofrene sine. Avhengig av type voldtekt, har d\xc3\xb8mte voldtektsmenn ogs\xc3\xa5 visse karakteristika: De er ofte d\xc3\xb8mt for tidligere kriminelle forhold, de har ofte opplevd vold, overgrep og/eller omsorgssvikt i oppveksten, de lever ofte liv med ekstra belastninger som rusproblemer eller d\xc3\xa5rlig tilknytning til arbeidslivet og de har ofte d\xc3\xa5rlig psykisk helse. Imidlertid presiserer rapporten at det er problemer med \xc3\xa5 bruke forskning p\xc3\xa5 d\xc3\xb8mte voldtektsmenn som grunnlag for \xc3\xa5 si noe om overgripere generelt. _NEWLINE_Noe internasjonal forskning peker i retning av at grenseoverskridende seksuelle handlinger beg\xc3\xa5tt av kvinner, ogs\xc3\xa5 voldtekt, blir sterkt underrapportert, og at handlinger definert som voldtekt i en del land kanskje beg\xc3\xa5s like ofte av kvinner som av menn. Dette vil i stor grad avhenge av hvordan voldtekt er definert i det enkelte lands lovgivning. Det gir sjelden mening \xc3\xa5 bruke sammenligning p\xc3\xa5 tvers av land da definisjonene varierer fra sted til sted. I en studie utf\xc3\xb8rt av Denise A. Hines trekkes det fram at generelle motsetningsforhold mellom kvinner og menn p\xc3\xa5 gruppeniv\xc3\xa5 ser ut til \xc3\xa5 f\xc3\xb8re til \xc3\xb8kt forekomst av voldtekt. _NEWLINE_I Norge er straffen for voldtekt fengsel inntil 10 \xc3\xa5r. Ved vurderingen av om det er ut\xc3\xb8vd vold eller truende atferd eller om forn\xc3\xa6rmede var ute av stand til \xc3\xa5 motsette seg handlingen, skal det legges vekt p\xc3\xa5 om forn\xc3\xa6rmede var under 14 \xc3\xa5r. Straffen er fengsel i minst 3 \xc3\xa5r dersom den seksuelle omgang var samleie, eller om den skyldige har fremkalt en tilstand av bevisstl\xc3\xb8shet eller p\xc3\xa5 andre m\xc3\xa5ter gjort offeret ute av stand til \xc3\xa5 motsette seg handlingen for \xc3\xa5 oppn\xc3\xa5 seksuell omgang. Dersom det ikke er skjerpende eller formildende omstendigheter (jf. Straffeloven \xc2\xa7\xc2\xa777-78) skal normalstraffen ligge p\xc3\xa5 4 \xc3\xa5r. For unge lovbrytere med bedre muligheter for rehabilitering id\xc3\xb8mmes oftere betingede straffer eller samfunnsstraffer. _NEWLINE_Fengsel inntil 21 \xc3\xa5r kan id\xc3\xb8mmes dersom voldtekten er beg\xc3\xa5tt av flere i fellesskap, om den er beg\xc3\xa5tt p\xc3\xa5 en s\xc3\xa6rlig smertefull eller s\xc3\xa6rlig krenkende m\xc3\xa5te, om den skyldige tidligere er straffet for voldtekt eller seksuell omgang med barn under 14 \xc3\xa5r, eller om den forn\xc3\xa6rmede som f\xc3\xb8lge av handlingen d\xc3\xb8r eller f\xc3\xa5r betydelig skade p\xc3\xa5 legeme eller helse. _NEWLINE_H\xc3\xb8yesterett har sl\xc3\xa5tt fast at straffeniv\xc3\xa5et for grov uaktsom voldtekt skal ligge markant lavere enn for forsettlig voldtekt. Strafferammen for grov uaktsom voldtekt er 6 \xc3\xa5r._NEWLINE_Fra sommeren 2011 har H\xc3\xb8yesterett satt normen for oppreisningserstatning til forn\xc3\xa6rmede til 150.000 kroner ved samleie.\n_START_SECTION_\nStraff i tidligere tider\n_START_PARAGRAPH_\nNorge har lange tradisjoner for strenge straffer for voldtekt. If\xc3\xb8lge Magnus Lagab\xc3\xb8tes landslov var voldtekt s\xc3\xa5kalt \xc2\xabubotam\xc3\xa5l\xc2\xbb. If\xc3\xb8lge Mannhelgebolken, kapittel 4 og ogs\xc3\xa5 kapittel 5, kunne retten, om den \xc3\xb8nsket det, d\xc3\xb8mme en voldteksmann til d\xc3\xb8den. Disse lovbestemmelsene var delvis i kraft helt frem til 1582 da det ble mulig for en gjerningsmann \xc3\xa5 slippe fra det med livet ved \xc3\xa5 inng\xc3\xa5 ekteskap. Dette forutsatte imidlertid at s\xc3\xa5vel kvinnen som hennes foresatte samtykket. Om de ikke gjorde det, m\xc3\xa5tte voldtektsforbryteren gi den krenkede parten erstatning i form av penger og gods for tapt \xc3\xa6re. Ved annen gangs voldtekt m\xc3\xa5tte mannen b\xc3\xb8te med livet.Voldtekt i ekteskapet var imidlertid ikke straffbart, og ble f\xc3\xb8rst kriminalisert med ny straffelov i 1902. Den f\xc3\xb8rste h\xc3\xb8yesterettsdommen for ekteskapsvoldtekt falt i 1974.\n_START_SECTION_\nFalske anklager\n_START_PARAGRAPH_\nForskningen som er utf\xc3\xb8rt for \xc3\xa5 kartlegge andelen falske voldtektsanklager er sprikende, og ingen unders\xc3\xb8kelser er gjennomf\xc3\xb8rt i Norge. I 2013 publiserte Storbritannias p\xc3\xa5talemyndighet en rapport om temaet hvor de fant at i perioden januar 2011 \xe2\x80\x93 mai 2012 var antallet retterganger for voldtekt 5651. Antallet retterganger for falske voldtektsanklager i den samme perioden var 35. I 2010 publiserte en amerikansk forskergruppe en artikkel som gjennomgikk tidligere forskning om emnet og studerte alle voldtektssaker ved et st\xc3\xb8rre amerikansk universitet i en ti\xc3\xa5rsperiode. De fant at 5,9\xc2\xa0% av sakene skyldtes falske anklager, og konkluderte ut ifra dette materialet at andelen falske anklager i voldtektssaker kan ansl\xc3\xa5s til \xc3\xa5 ligge et sted mellom 2 og 10\xc2\xa0%.\n_START_SECTION_\nOmfang og ofre\n_START_PARAGRAPH_\nDen f\xc3\xb8rste nasjonalt omfangsunders\xc3\xb8kelsen av et representativt utvalg av menn og kvinner i den norske befolkningen ble gjennomf\xc3\xb8rt av Nasjonalt kunnskapssenter om vold og traumatisk stress, og ble publisert i 2014. Studien sl\xc3\xa5r f\xc3\xb8lgende fast:_NEWLINE_Forekomsten av voldtekt noen gang i l\xc3\xb8pet av livet var 9,4\xc2\xa0% hos kvinner og 1,1\xc2\xa0% hos menn. Studien omfatter bare straffelovens \xc2\xa7192a om seksuell omgang ved hjelp av vold og trusler. De s\xc3\xa5kalte bevisstl\xc3\xb8shetsvoldtektene er ikke inkludert i tallene. Halvparten (49\xc2\xa0%) av kvinnene som rapporterte voldtekt hadde opplevd voldtekt f\xc3\xb8r fylte 18 \xc3\xa5r. Det var ingen indikasjoner p\xc3\xa5 at voldtekt mot unge kvinner har g\xc3\xa5tt ned over tid. Like mange yngre som eldre kvinner rapporterte voldtekt f\xc3\xb8r fylte 18 \xc3\xa5r. Av de kvinnene som opplevde voldtekt var mange (44\xc2\xa0%) redd for \xc3\xa5 bli alvorlig skadet eller drept, og mange fikk fysiske skader (29\xc2\xa0%). F\xc3\xa5 kvinner utsatt for voldtekt var til medisinsk unders\xc3\xb8kelse eller behandling den f\xc3\xb8rste tiden etterp\xc3\xa5 (11\xc2\xa0%). Nesten en tredjedel (29\xc2\xa0%) hadde aldri fortalt om voldtekten til noen andre. Av de kvinnelige respondentene opplevde 2% at deres overgripere ble straffeforfulgt. Cirka 25% av respondentene hadde blitt utsatt for grove og mindre grove seksuelle overgrep i bevisstl\xc3\xb8s tilstand._NEWLINE_Av de 24 mennene som rapporterte at de hadde v\xc3\xa6rt voldtatt, var det fire (16,7\xc2\xa0%) som hadde anmeldt.\xc2\xa0I ytterligere en sak ble forholdet anmeldt av noen andre. Fire av de fem kjente voldtektssakene ble etterforsket. I motsetning til for kvinnene ser det alts\xc3\xa5 ut til at neste alle voldtektene med menn som ofre som politiet kjente til var blitt etterforsket. To av voldtektene kom for retten, og i begge sakene ble overgriper d\xc3\xb8mt. En mann hadde mottatt erstatning fra den som begikk overgrepet, men ingen av mennene hadde s\xc3\xb8kt eller f\xc3\xa5tt voldsoffererstatning. Ingen av_NEWLINE_anmeldelsene gjaldt voldtekt i n\xc3\xa6re relasjoner. Det er grunn til \xc3\xa5 tro at voldtekt og seksuelle overgrep mot menn, spesielt de som beg\xc3\xa5s av kvinner, er sterkt underrapportert. Det er forbundet med stor skam for menn \xc3\xa5 bli utsatt for dette, og mange opplever at hendelsen p\xc3\xa5virker hele deres maskuline selvf\xc3\xb8lelse. Det er en myte at voldtekt av menn, ogs\xc3\xa5 n\xc3\xa5r de beg\xc3\xa5s av kvinner, ikke p\xc3\xa5virker ofrene sv\xc3\xa6rt negativt.   _NEWLINE_Voldtektsutvalget, som ble oppnevnt av regjeringen, legger til grunn at det beg\xc3\xa5s mellom \xc3\xa5tte tusen og seksten tusen voldtekter og voldtektsfors\xc3\xb8k i Norge \xc3\xa5rlig. Utvalget regner dette som et konservativt anslag. Svenske unders\xc3\xb8kelser viser liknende m\xc3\xb8rketall. M\xc3\xb8rketallene gjelder s\xc3\xa6rlig overgrep som skjer i n\xc3\xa6re relasjoner. Flesteparten av ofrene for voldtekt blir voldtatt av noen de kjenner.\n_START_SECTION_\nOvergripere\n_START_PARAGRAPH_\nS\xc3\xa5kalte overfallsvoldtekter er en type voldtekter hvor offer og gjerningsmann normalt ikke kjenner hverandre. En del siktede gjerningsmenn i saker om overfallsvoldtekt er ikke etnisk norske. Flere forblir imidlertid ukjent for politiet, og deres etnisitet kjennes ikke. Det er umulig \xc3\xa5 konkludere noe generelt om etnisk overgriperprofil i voldtektssaker basert p\xc3\xa5 anmeldelsesdata i et enkelt politidistrikt, da det statistiske grunnlaget ikke er representativt for befolkningen som helhet. If\xc3\xb8lge tilgjengelig kriminalstatistikk, blant annet fra SSB, synker betydningen av etnisitet kraftig n\xc3\xa5r man kontrollerer for levek\xc3\xa5rsfaktorer som alder, kj\xc3\xb8nn, utdanning og sysselsetting.   Etter et stort antall overfallsvoldtekter i Oslo i 2011 (51 tom. oktober), innkalte regjeringen til pressekonferanse 4. november. 14. november 2011 publiserte vg.no en oversikt som viste at det totalt var anmeldt 116 overfallsvoldtekter i Norge s\xc3\xa5 langt i 2011._NEWLINE_I alt ble 3.800 seksuallovbrudd anmeldt i 2007. Det blir anmeldt langt flere voldtekter enn f\xc3\xb8r, noe som til dels kan forklares med at voldtektsdefinisjonen har endret seg over tid. De n\xc3\xa6r 950 registrerte tilfellene i 2007 er nesten tretten prosent flere enn i 2006. De seneste fem \xc3\xa5rene har tallet p\xc3\xa5 anmeldte voldtekter steget.\n_START_SECTION_\nStraffesaksbehandling\n_START_PARAGRAPH_\nPolitiet henlegger \xc3\xa5tte av ti anmeldelser, og cirka hver fjerde sak ender med frifinnelse i retten.  Det ansl\xc3\xa5s at ca. nitti prosent av voldtektene ikke blir anmeldt til politiet  og at to av tre ofre aldri opps\xc3\xb8ker hjelp.'